
REFERAT 

Privind acordarea scutirii la plata impozitului pe un imobil pentru anul 2007 

ASOCIAŢIEI FILANTROPICE MEDICALE CREŞTINE „CHRISTIANA”
Prin cererea înregistrată la Primăria Municipiului Timişoara cu nr. E12007-005954/05.03.2007, completată cu adresa nr.E22007-007791/02.05.2007, Asociaţia Filantropică Medicală Creştină „Christiana”, cu sediul în Bucureşti, şos. Pantelimon nr.27, sector 2, solicită scutire la plata taxei pe clădiri datorată bugetului local pentru imobilul situat în Timişoara, str. Gh. Şincai nr.9, precum şi la plata impozitului pe mijloacele de transport.

Scopul asociaţiei, aşa cum este prevăzut în Statutul Asociaţiei Filantropice Medicale Creştine „Christiana”,  este: 

- să acorde, în spiritul religiei creştine ortodoxe, asistenţă medicală, socială şi spirituală, cu prioritate cazurilor sociale

- să acorde, după posibilităţi, ajutoare sub formă de bani, îmbrăcăminte, hrană, medicamente, alte bunuri materiale, asistenţă juridică, consultanţă în diferite domenii;

- să contribuie la refacerea şi menţinerea echilibrului moral al societăţii, (art.5 din Statutul de organizare şi funcţionare al Asociaţiei Filantropice Medicale Creştine „Christiana”)



În conformitate cu prevederile art.285 alin.(1) litera „c” din codul fiscal:

„1) Impozitul pe clădiri, impozitul pe teren, impozitul pe mijloacele de transport, taxa pentru eliberarea certificatelor, avizelor şi autorizaţiilor, precum şi alte taxe locale precizate la art. 282 şi art. 283 nu se aplica (…):

    c) organizaţiilor care au ca unica activitate acordarea gratuita de servicii sociale în unităţi specializate care asigura găzduire, îngrijire socială şi medicală, asistenta, ocrotire, activităţi de recuperare, reabilitare şi reinserţie socială pentru copil, familie, persoane cu handicap, persoane vârstnice, precum şi pentru alte persoane aflate în dificultate, în condiţiile legii.”


În urma studierii Statutului de Organizare şi Funcţionare al Asociaţiei Filantropice Medicale Creştine „Christiana”, considerăm că aceasta nu se încadrează în prevederile articolului menţionat mai sus, având în vedere faptul că obiectul de activitate al acesteia include şi activitate editorială, precum şi activitate prin societăţi comerciale şi activităţi economice directe (art.6 alin.4 şi alin.5 din statut). Împrejurarea că aceste activităţi economice au caracter accesoriu şi că sunt în strânsă legătură cu scopul principal al asociaţiei nu este concludentă, întrucât legea nu distinge, ci prevede expres tipurile de activităţi pe care le poate avea asociaţia.

Având în vedere declaraţia pe proprie răspundere formulată în numele asociaţiei de către D-na Cseke Elisabeta Emilia, în calitate de preşedinte al asociaţiei, conform căreia imobilul situat la adresa Str. Gh. Şincai nr.9 este folosit de asociaţie pentru activităţi social-umanitare exclusiv,  considerăm că asociaţia se încadrează în prevederile art.250 alin.(1) pct.19 din codul fiscal, conform cărora nu se datorează impozit, prin efectul legii, pentru clădirile utilizate pentru activităţi social umanitare, de către asociaţii, fundaţii şi culte, potrivit hotărârii consiliului local.
Având în vedere cele de mai sus,

PROPUNEM:



Acordarea scutirii la plata impozitului pe clădire pentru anul fiscal 2007, respectiv perioada 01.01 – 31.12.2007,  Asociaţiei Filantropice Medicale Creştine „Christiana”, pentru imobilul situat în Timişoara, Str. Gh. Şincai nr.9.

